Document ID: 32011D0259

SKLEP KOMISIJE
z dne 27. aprila 2011
o priznavanju Tunizije glede izobrazbe, usposabljanja in izdajanja spričeval pomorščakov v smislu priznavanja spričeval o usposobljenosti
(notificirano pod dokumentarno številko C(2011) 2754)
(Besedilo velja za EGP)
(2011/259/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti člena 19(3) Direktive,
ob upoštevanju dopisa francoskih organov z dne 9. marca 2006 z zahtevo po priznavanju Tunizije v smislu priznavanja spričeval o usposobljenosti, ki jih izda ta država,
ob upoštevanju naslednjega:
(1)
Države članice se lahko odločijo, da potrdijo spričevala usposobljenosti pomorščakov, ki jih izdajo tretje države, če Komisija zadevni tretji državi priznava, da upošteva zahteve Mednarodne konvencije o standardih za usposabljanje, izdajanje spričeval in ladijsko stražarjenje pomorščakov (konvencija STCW) (2) iz leta 1978, kakor je bila spremenjena.
(2)
Na podlagi zahteve francoskih organov je Komisija ocenila sisteme pomorskega izobraževanja, usposabljanja in izdajanja spričeval v Tuniziji, da bi preverila, ali ta država izpolnjuje zahteve konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ta ocena je temeljila na rezultatih inšpekcijskega pregleda za ugotavljanje dejstev, ki so ga opravili strokovnjaki Evropske agencije za pomorsko varnost aprila 2007.
(3)
Komisija je državam članicam predložila poročilo o rezultatih ocene skladnosti.
(4)
Nato je Komisija v dopisih z dne 28. januarja 2009 od tunizijskih organov zahtevala, naj predložijo dokaz, s katerim bi prikazali, ali so bile pomanjkljivosti, ugotovljene med ocenjevanjem, ustrezno odpravljene.
(5)
Tunizijski organi so v dopisu z dne 25. novembra 2009 predložili zadevne informacije in dokaze glede izvajanja ustreznih in zadostnih korektivnih ukrepov za odpravljanje vseh pomanjkljivosti, odkritih med ocenjevanjem skladnosti.
(6)
Izid ocenjevanja skladnosti in ocena informacij, ki so jih poslali tunizijski organi, kažeta, da Tunizija upošteva zadevne zahteve konvencije STCW, pri čemer je ta država sprejela primerne ukrepe za preprečevanje goljufij, povezanih s spričevali, in bi jo Unija zato morala priznati.
(7)
Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij -
SPREJELA NASLEDNJI SKLEP:
Člen 1
Glede izobrazbe, usposabljanja in izdajanja spričeval pomorščakov se Tunizija priznava v smislu priznavanja spričeval o usposobljenosti, ki jih izda ta država.
Člen 2
Ta sklep je naslovljen na države članice.
V Bruslju, 27. aprila 2011

Labels: 12
8
18
9